ฝรั่งทุ่มซื้อตราสารหนี้หวังฟันกำไรสองเด้ง
สมาคมตราสารหนี้ เผยหลังเลือกตั้งเงินต่างชาติทะลักซื้อตราสารหนี้ 7 หมื่นล้านบาท หวังฟันกำไรสองเด้งจากค่าเงินบาทที่แข็งขึ้น
20 ส.ค. 2554

สมาคมตราสารหนี้ เผยหลังเลือกตั้งเงินต่างชาติทะลักซื้อตราสารหนี้ 7 หมื่นล้านบาท หวังฟันกำไรสองเด้งจากค่าเงินบาทที่แข็งขึ้น
นายนิวัฒน์ กาญจนภูมินทร์ กรรมการผู้จัดการ สมาคมตลาดตราสารหนี้ไทย เปิดเผยว่า นับตั้งแต่หลังเลือกตั้งนักลงทุนต่างชาติได้ซื้อตราสารหนี้ไทยเกือบ 7 หมื่นล้านบาท โดย ณ วันที่ 22 ก.ค. 2554 นักลงทุนต่างชาติมียอดถือครองตราสารหนี้ 3.95 แสนล้านบาท เทียบกับ ณ สิ้นเดือน มิ.ย. 2554 มียอดถือครอง 3.2-3.3 แสนล้านบาท ซึ่งเป็นการกลับเข้ามาซื้อเมื่อภาพการเมืองชัดเจน หลังจากชะลอลงทุนเล็กน้อยช่วงก่อนการเลือกตั้ง 
นอกจากนี้ ยังเป็นผลจากการที่คณะกรรมการนโยบายการเงิน (กนง.) ปรับขึ้นดอกเบี้ยนโยบายต่อเนื่อง ทำให้มีความน่าสนใจลงทุนมากขึ้นจากส่วนต่างดอกเบี้ยที่กว้างขึ้น ขณะที่เศรษฐกิจของสหรัฐและยุโรปยังมีปัญหา ส่วนค่าเงินบาทที่แข็งค่าขึ้นต่อเนื่อง ทำให้การนำเงินเข้ามาลงทุนในไทยสามารถสร้างกำไรได้สองต่อจากอัตราแลกเปลี่ยนและส่วนต่างดอกเบี้ยตราสารหนี้
น.ส.อริยา ติรณะประกิจ ผู้ช่วยกรรมการผู้จัดการ สมาคมตลาดตราสารหนี้ไทย กล่าวว่า แนวโน้มต่างชาติยังเข้ามาลงทุนในตราสารหนี้มากขึ้น เพราะเศรษฐกิจสหรัฐมีปัญหา และเงินไหลเข้าลงทุนจะซื้อตราสารหนี้ระยะยาวมากขึ้น ทำให้สัดส่วนลงทุนของตราสารหนี้ระยะสั้นที่มีอายุต่ำกว่า 1 ปี ลดลงเหลือ 85% จากเดิมอยู่ที่ 95% สะท้อนให้เห็นว่าเป็นการซื้อเพื่อลงทุนมากกว่าพักเงินเหมือนในอดีต